Polisiemoorde: ‘Gebruik dodelike mag,’ sê CeleBheki Cele. Foto: Jairus Mmutle/GCIS Bheki Cele, minister van polisie, het tydens die begrafnis van ’n polisiebeampte, een van ses beamptes wat in die afgelope tien dae vermoor is, gesê beamptes moet onthou dat hulle dodelike geweld mag gebruik. Cele het sy skok uitgespreek nadat nog twee beamptes die afgelope naweek in die Wes-Kaap vermoor is. Twee beamptes van die Kraaifontein-polisiestasie is oorval en doodgeskiet terwyl hulle Saterdagoggend patrollies gedoen het. Die beamptes is van hul dienspistole beroof. Vier beamptes is verlede week in KwaZulu-Natal vermoor. Konst. Mfihloyakhe Ndlovu, wat doodgeskiet is toe hy op ’n klag van gesinsgeweld gereageer het, is Sondag ter ruste gelê. Cele het tydens Ndlovu se begrafnis gesê die polisiediens is geskok oor die aantal polisiebeamptes wat vermoor word. “Hoewel dit tans ’n donker tyd vir ons in die polisie is, sal ons nie deur hierdie lafhartige dade afgeskrik word nie. Laat ek polisiebeamptes daaraan herinner dat die wet aan jou kant is om daadwerklik te reageer as jy deur misdadigers gekonfronteer word en dat jy dodelike geweld mag gebruik om jouself te verdedig.” Cele het versoek dat misdade teen polisiebeamptes swaarder gestraf word aangesien die polisie ’n nasionale bate is wat ten alle koste beskerm moet word. Die minister het ook die sterftes weens voortslepende bendegeweld in die Wes-Kaap veroordeel. Hy het ’n beroep op gemeenskappe gedoen om die polisie by te staan in die stryd teen misdaad deur inligting te verskaf wat die polisie met hul ondersoeke kan help. “Terwyl die onus op die polisie rus om misdaad te voorkom, te bestry en te ondersoek, het gemeenskappe ook ’n rol om te speel aangesien die misdadigers wat hierdie gruwelike dade pleeg uit die gemeenskappe kom wat ons bedien. Dit is nou die tyd om die verhouding tussen die gemeenskap en die polisie te versterk,” het Cele afgesluit.